મોરબીના લખધીરપુર રોડ પર અનેક સિરામિક એકમો આવેલા છે. જેમાં સિરામિક યુનિટમાં પાણી માટે બનાવેલા બોરવેલમાં કોલગેસના કદડાનું પાણી ભળી જતાં બોરમાં ખરાબને ગંદુ પાણી આવતા સિરામિક ઉદ્યોગકારો ચોકી ઉઠયા છે. આ લખધીરપુર રોડ પર બહારથી કોઈ સીરામીક એકમો દ્વારા અહીંયા ગેસીફાયરના ટેન્કર ઠાલવી જતા હોવાની જાણ થતા લખધીરપુર રોડ પર આવેલ સીરામીક એકમોમાં કામ કરતા લોકોએ વોચ ગોઠવી શનિવારે એક ગેસીફાયરનો કચરો ઠલવવા આવેલ ટેન્કર ચાલકને ઝડપી લઇ આ અંગે મોરબી તાલુકા પોલીસને પ્રદૂષણ કંટ્રોલ બોર્ડને કલેક્ટરને જાણ કરી છે. મોરબી તાલુકા પી.એસ.આઈ ગોહેલએ ટેન્કરચાલકની અટકાયત કરી ટેન્કરનો કબજો લીધો છે. પણ આ મામલે પોલીસે કોઈ ફરિયાદ કે કાર્યવાહી હાથ નથી ધરી, ન તો મોરબી જીપીસીબીના અધિકારીએ તપાસ કરી કે આ ગેસીફાયરના કદડાંનું ટેન્કર કોનું છે. કે આ ટેન્કર ક્યાં કારખાનામાંથી ભરીને આવ્યું છે. સમગ્ર મામલો અધ્ધરતાલ છે. ત્યારે મોરબી જીપીસીબીને મોરબી તાલુકા પોલીસની કામગીરી પર અનેક સવાલો ઉભા થયા છે. મોરબીમાં પીપળી રોડ,મોરબી વાંકાનેર હાઇવે, લખધીરપુર રોડ સહિત વિસ્તારમાં નાની-મોટી ૮૦૦ જેટલી સિરામિક એકમો આવેલા છે.